Ηττα Μπερλουσκόνι στις αυτοδιοικητικές εκλογές της Ιταλίας 

«Εθνικό τεστ» και «ψήφο εμπιστοσύνης» στην κυβέρνησή του είχε χαρακτηρίσει ο Ιταλός πρωθυπουργός Σίλβιο Μπερλουσκόνι τις αυτοδιοικητικές εκλογές, που πραγματοποιήθηκαν τέλος Μαΐου. 
Μόνο που το τεστ οδήγησε σε κατάρρευση και σε συντριπτική ήττα για τον ίδιο και τον κυβερνητικό συντηρητικό συνασπισμό και σε θρίαμβο των αριστερών και αντιμπερλουσκονικών.

Το κόμμα του Ιταλού πρωθυπουργού και η ξενόφοβη Λίγκα του Μπόσι έχασαν από τη Νάπολη ίσα με το Μιλάνο. 

Η τακτική των προσβολών κατά των δικαστών και των ηγετών της Αριστεράς που είχε επιλέξει προεκλογικά ο καβαλιέρε δεν απέδωσαν αυτή τη φορά, οδηγώντας τον για πρώτη φορά σχεδόν σε είκοσι χρόνια σε ήττα.

Για πρώτη φορά ο ίδιος ο Σίλβιο Μπερλουσκόνι παραδέχτηκε την ήττα του, με δηλώσεις που έκανε από το Βουκουρέστι, όπου είχε καταφύγει παραμονές των εκλογών. 

«Είναι ξεκάθαρο ότι χάσαμε, είπε. Κάποιες φορές κερδίζεις, κάποιες χάνεις. Η κυβέρνηση πρέπει να συνεχίσει την πορεία της, διότι αν κάποιος αναλύσει προσεκτικά τη σημερινή ψήφο θα δει ότι σε μεγάλο βαθμό δεν σχετίζεται με την κυβερνητική δραστηριότητα». 

Για τους Μιλανέζους και τους Ναπολιτάνους εξέφρασε τη βεβαιότητά του ότι οι πολίτες θα «μετανιώσουν πικρά και πολύ σύντομα» για την επιλογή τους. «Ελπίζω να μην πάθουν κάτι κακό», πρόσθεσε.

Σύμφωνα, λοιπόν, με την ετυμηγορία της κάλπης στο Μιλάνο, τη γενέτειρα του καβαλιέρε, ο ανεξάρτητος αριστερός δικηγόρος ποινικολόγος, συγγραφέας και πολιτικός Τζουλιάνο Πιζαπία έγινε δήμαρχος στη θέση της Λετίτσια Μοράτι, με το 55,1% των ψήφων.

Την κατάσταση δεν έσωσε ούτε η προεκλογική ωμή «εισβολή» του Ιταλού πρωθυπουργού σε πέντε από τα επτά τηλεοπτικά δελτία ειδήσεων εθνικής εμβέλειας για να προειδοποιήσει ότι ο Πιζαπία θα μετατρέψει το Μιλάνο σε μια «αραβική τσιγγανούπολη, που θα κυβερνά το σφυροδρέπανο». Στο ίδιο μήκος κύματος και τα Μέσα Ενημέρωσης του Μπερλουσκόνι, που ισχυρίζονταν προεκλογικά ότι το Μιλάνο θα μετατραπεί σε «Μέκκα των ομοφυλοφίλων» και «παράδεισο των ελεύθερων ναρκωτικών», ενώ σε αρκετές συνοικίες εμφανίστηκαν μυστήρια άτομα που δήλωναν υποστηρικτές του Πιζαπία και ισχυρίζονταν ότι κάνουν τεχνικούς υπολογισμούς για την οικοδόμηση του μεγαλύτερου τζαμιού της Ευρώπης. Την ίδια ώρα η Μοράτι υποσχόταν ότι θα σβήσει τα πρόστιμα στους οδηγούς, θα καταργήσει το φόρο στα αυτοκίνητα που μολύνουν και θα εξασφαλίσει δωρεάν στάθμευση.
Στη Νάπολη ο πρώην εισαγγελέας Λουίτζι ντε Ματζίστρις, στέλεχος του κόμματος «Ιταλία των Αξιών», κατάφερε να πετύχει αποτέλεσμα που χαρακτηρίζεται «ιστορικό», συγκεντρώνοντας το 65,4% των ψήφων, ενώ ο κεντροδεξιός Τζάνι Λετιέρι δεν κατάφερε να ξεπεράσει το 38,6%. 
«Η Νάπολη απελευθερώθηκε. Τώρα είναι η ώρα της γιορτής έξω από το δημοτικό μέγαρο. Από αύριο θα ξεκινήσουμε τη δουλειά», δήλωσε ο Ντε Ματζίστρις.

Στην Τεργέστη, που παραδοσιακά είχε η Δεξιά, η Κεντροαριστερά κατάφερε, επίσης, να υπερισχύσει με δήμαρχο τον Κοζολίνι και ποσοστό 57,5%, όπως και στο Κάλιαρι της Σαρδηνίας, όπου αναδείχθηκε δήμαρχος ο αριστερός Τζέντα με 59,4%.

Το ίδιο συνέβη, και μάλιστα από τον πρώτο γύρο, στο Τορίνο, όπου αναδείχθηκε ο Φασίνο, με ποσοστό 56,7%, στην Μπολόνια, όπου αναδείχθηκε ο Μέρολα με ποσοστό 50,5%, όπως και σε πολλούς άλλους δήμους.

Οπως εκτιμούν πολιτικοί αναλυτές της χώρας, οι τοπικές εκλογές στις 1.310 πόλεις και τις 11 περιοχές, ανεξαρτήτως από την επίδραση του εκλογικού αποτελέσματος στην κυβέρνηση Μπερλουσκόνι, ήταν μια οδυνηρή ήττα για τον Ιταλό πρωθυπουργό. Αντίθετα, για την ιταλική Αριστερά η νίκη στις αυτοδιοικητικές εκλογές αποτελεί ένα σημαντικό μήνυμα εν όψει των βουλευτικών εκλογών το 2013. 

